Радой Ралин
Тревога

chitanka.info

Аз стихове пиша…

Добри ли са, не знам?

Че нямам хартия,

за да ги издам.

Хартия трябва

за цели по-добри:

на таз хартия

печатат пари…

Рисуват плакати,

изготвят и отчет.

Днес всичките стоки

увиват в пакет.

О тази хартия

избърсват се ръце

и маски приготвят

за всяко лице.

В хартията увиват

цигулка и креват.

С хартия приготвят

барутен заряд.

О, нямам хартия

за влюбени писма.

Рискувам да бъда

излишна бурма…

С хартия се прави

изящен параван…

Изхранват с хартия

света обуздан.

Аз нямам друг избор:

увивам се в пакет

с риск да приличам

на смачкан букет.

1979

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.